বিশ্ব অর্থনৈতিক সঙ্কট : বিশ্ব অর্থনীতিতে নিরন্তর এক পরিবর্তন ঘটে চলেছে। এক সময় যারা বিশ্ব অর্থনৈতিক ব্যবস্থার নিয়ন্ত্রণের চাবিটি সুকৌশলে ঘুরিয়ে নিজেদের প্রভাব বিস্তৃত ও গভীর করতেন, তাদের মুষ্টি নিজেদের অলক্ষ্যেই শিথিল হয়ে পড়ছে। বিশ্ব অর্থনৈতিক নেতৃত্ব তাদের হাতছাড়া হওয়ার সময় ক্রমেই ঘনিয়ে আসছে। এই পরিবর্তনে নেতৃত্ব আসছে এশিয়ায়। ২০২০ সাল নাগাদ তা এক অর্থনৈতিক প্যারাডাইম শিফট বা দিকপরিবর্তন পর্যায়ে উন্নীত হতে পারে। এই রূপান্তর প্রক্রিয়ায় একটি তাৎপর্যপূর্ণ বছর ছিল ২০১১ সাল। এ সময়ে দ্বিতীয় দফা সঙ্কটে পড়ে ইউরোপ-আমেরিকা। ২০১২ সালে এ সঙ্কট হতে পারে আরো ঘনীভূত। ২০০৭ সালের পর এই যে অর্থনৈতিক সঙ্কট শুরু হয় তা ঐতিহ্যবাহী বিশ্ব অর্থনীতির নেতা আমেরিকা, ইউরোপ ও জাপানের অর্থনৈতিক শক্তিকে ভেতর থেকে দুর্বল করে দেয়। ঠিক এর উল্টো ঘটে চীন, ভারত, ব্রাজিল ও রাশিয়ার ক্ষেত্রে। ২০১১-১২ সালের অর্থনৈতিক সঙ্কটও একই প্রতিক্রিয়া সৃষ্টি করতে যাচ্ছে। ২০১১ সালে যে অর্থনৈতিক সঙ্কটে খেই হারানোর অবস্থা ইউরোপের বিভিন্ন দেশের হয়েছিল, তার মূলে রয়েছে মাত্রা ছাড়ানো ঋণগ্রস্ত হওয়া। এ ঋণ গ্রিসের অর্থনীতিকে ডুবিয়েছে। ইতালি, স্পেন ও পর্তুগালের অবস্থাকে সঙ্কটাপন্ন করেছে। মার্কিন অর্থনীতির সামনে হলুদ বাতি অবিরাম সতর্কঘণ্টা বাজিয়ে চলেছে যেকোনো মুহূর্তে লালবাতি জ্বলে ওঠার ব্যাপারে। জাপানের মতো দেশের অর্থনীতি হয়ে পড়েছে স্থবির।